b'\n_START_ARTICLE_\nBazilika svetega Janeza in Pavla, Benetke\n_START_PARAGRAPH_\nDominikanska Cerkev svetega Janeza in Pavla (Santi Giovanni e Paolo), bene\xc5\xa1ko San Zanipolo ali Zanipolo, je cerkev v Benetkah, v okro\xc5\xbeju Castello, Italija.._NEWLINE_Zanipolo je samostanska cerkev dominikancev. Je najve\xc4\x8dji in najpomembnej\xc5\xa1i verski objekt v bene\xc5\xa1kem gotskem slogu 14. in 15. stoletja. Bila je najljub\xc5\xa1a pokopna cerkev do\xc5\xbeev in veliko plemi\xc5\xa1kih dru\xc5\xbein. Cerkvena zavetnika nista apostola, ampak Janez in Pavel iz Rima, dva mu\xc4\x8denca iz \xc4\x8dasa Konstantina Velikega.\n_START_SECTION_\nArhitektura\n_START_PARAGRAPH_\nZanipolo je triladijska stebrna bazilika s srednje veliko pre\xc4\x8dno ladjo in dvema manj\xc5\xa1ima kapelama. Vse korne kapele imajo poligonalno obliko. Razen nad kri\xc5\xbeanjem ladij, kjer je kupola, so vsi ostali prostori kri\xc5\xbenorebrasto obokani in okrepljeni s horizontalnimi vezmi. Cerkev je nekoliko tema\xc4\x8dna, saj oken v svetlobnem nadstropju niso naknadno pove\xc4\x8dali. Vi\xc5\xa1inska \xc4\x8dlenitev stene ima \xc5\xa1iroko odprte arkade. Korni zaklju\xc4\x8dek je preprost, na obe strani glavne apside sta postavljeni le po dve stranski apsidi, vse pa so poligonalno zaklju\xc4\x8dene. Glavna apsida je bolj prevotljena, okna so dekorativno \xc4\x8dlenjena in dajejo vtis krhkosti. Nad velikimi pritli\xc4\x8dnimi okni je pas okulov, v prvem nadstropju vrsti dvojnih suli\xc4\x8dasto zaklju\xc4\x8denih oken sledi pas gotskih \xc4\x8detverolistov v kvadratnih okvirih, nad njimi je motiv \xc5\xa1ilastih bifor. Kontrast med tema\xc4\x8dnostjo ladje in korom je zato precej\xc5\xa1en. Kupola ohranja romansko-bizantonsko obliko._NEWLINE_Cerkev je dolga 96 m, \xc5\xa1iroka 28 m v ladji, transept je 43 metrov \xc5\xa1irok, vi\xc5\xa1ina oboka je pribli\xc5\xbeno 35 m._NEWLINE_Cerkev je zgrajena iz opeke. Dekorativni elementi na zunanjosti, kot so okvirji, okna Oeil-de-boeuf, frizi, okra\xc5\xa1ene kapi (gejzon) in visok tabernakelj na fasadi ter portal so iz istrskega kamna. Kamniti oboki so ometani na trstiko, da bi zmanj\xc5\xa1ali te\xc5\xbeo zaradi problemati\xc4\x8dnih nosilnih tal. Stavba stoji, kot vse druge bene\xc5\xa1ke stavbe, na lesenih pilotih. Zahodno pro\xc4\x8delje ni bilo nikoli dokon\xc4\x8dano. \xc4\x8clenjeno je z globokimi v zid pomaknjenimi ni\xc5\xa1ami, ki so bile namenjene nagrobnikom. Leta 1459 za\xc4\x8deto delo na glavnem portalu (delavnica Bartolomea Bona), je bilo leta 1463 prekinjeno zaradi pomanjkanja denarja. Kljub nedokon\xc4\x8danosti je lep primer bene\xc5\xa1ke gotike.\n_START_SECTION_\nZgodovina gradnje\n_START_PARAGRAPH_\nLeta 1245 je dal do\xc5\xbe Jacopo Tiepolo redu dominikancev zemlji\xc5\xa1\xc4\x8de za izgradnjo cerkve. Kdaj se je za\xc4\x8delo z gradnjo ni znano. Prvo cerkev so poru\xc5\xa1ili leta 1333, da bi zgradili novo. Prva trdna konstrukcija je potrjena z napisom 1369 v pre\xc4\x8dni ladji. Leta 1430 je bila cerkev posve\xc4\x8dena. 1437 je kupila finan\xc4\x8dno mo\xc4\x8dna bratov\xc5\xa1\xc4\x8dina zlatarjev in trgovcev svile, Scuolo San Marco, sosednje zemlji\xc5\xa1\xc4\x8de za gradnjo cerkve. Okrog sredine 15. stoletja je bil zgrajen kor in ob koncu 15. stoletja zaklju\xc4\x8dena kupol._NEWLINE_Leta 1458 je arhitekt Bartolomeo Bon za\xc4\x8del, na podlagi donacije, z gradnjo portala, z anti\xc4\x8dnimi stebri iz Torcella._NEWLINE_Leta 1575-1582 je Bratov\xc5\xa1\xc4\x8dina ro\xc5\xbenega venca podarila, v spomin na bitko pri Lepantu, kapelo Ro\xc5\xbenega venca (Cappella del Rosario). Zgrajena je bila po projektu Alessandra Vittoria. Ta kapela je bila leta 1867 uni\xc4\x8dena v po\xc5\xbearu. Njen dana\xc5\xa1nji videz dolguje obnovi iz leta 1913. Med 1638 in 1663 je bil zgrajen glavni oltar po zasnovi Baldassarja Longhena in Francesca Cavriolija. 1682 je bil kor odstranjen, tako da je nastala velika cerkvena ladja. V za\xc4\x8detku 18. stoletja je bila dodana Cappella di San Domenico._NEWLINE_Gradnja je bila v veliki meri financirana z donacijami. Tako je bila izgradnja dru\xc5\xbeinskih kapelic in grobnic vedno povezana z donacijami za ma\xc5\xa1e, ki so jih pla\xc4\x8devale dru\xc5\xbeine in dedi\xc4\x8di, da se zagotovi spomin na pokojnika.\n_START_SECTION_\nOprema\n_START_PARAGRAPH_\nZanipolo je bila najpomembnej\xc5\xa1a grobna cerkev bene\xc5\xa1kih do\xc5\xbeev. V cerkvi je, med mnogimi drugimi spomeniki bene\xc5\xa1kih plemi\xc4\x8dev, 26 grobnic do\xc5\xbeev od gotike do baroka. Kot prvi do\xc5\xbe je bil zavetnik dominikancev Jacopo Tiepolo pokopan \xc5\xbee leta 1249. Njegov preprost grob iz marmorja se nahaja na zunanji fasadni steni._NEWLINE_Ko\xc5\xbea 1571 od Turkov iz Cipra ubitega guvernerja Marcantonio Bragadina, se nahaja v desni stranski ladji, v grobnici zgrajeni leta 1596._NEWLINE_Od sredine 15. stoletja dalje so bili voditelji Bene\xc5\xa1ke republike pokopani tukaj. Nekateri umetniki, Gentile Bellini, Giovanni Bellini, Lorenzo Lotto in Palma il Giovane imajo tukaj svoja po\xc4\x8divali\xc5\xa1\xc4\x8da. Stenski grobovi nudijo na za\xc4\x8detku renesanse nove mo\xc5\xbenosti za povezovanje kiparstva in arhitekture. "\xc4\x8clove\xc5\xa1ke" plastike, ki so bile vklju\xc4\x8dene v fasade velikih stolnic v srednjem veku, zlasti v obmo\xc4\x8dju portala, so se razvijale vse bolj neodvisno, kot prosto stoje\xc4\x8de figure. Te grobnice na notranji steni cerkve so tukaj tudi mesto za plastike, ki omogo\xc4\x8dajo veliko bolj\xc5\xa1e ohranjanje kot v srednjem veku._NEWLINE_Tik ob cerkvi je nekdanja Scuola Grande di San Marco, ki se zdaj uporablja kot bolni\xc5\xa1nica.'